Polisie, paramedici ná noodlottige ongeluk aangevalFoto: Honnetsweng EMS Polisiebeamptes en paramedici is Sondag op ŉ ongelukstoneel in Limpopo deur ontstoke inwoners aangeval. “ŉ Staatsambulans was in ŉ ongeluk betrokke op die Matlala-pad buite Polokwane in Limpopo,” het Honnetsweng EMS in ŉ verklaring gesê. Volgens ooggetuies is ŉ persoon dood toe ŉ ander voertuig hom getref het terwyl hy die ambulansspan wou help wat in die ongeluk beseer is. Honnetsweng EMS en ander dienste het by die toneel opgedaag, waar ontstoke lede van die gemeenskap besig was om die bestuurder van die motor, wat die omstander getref het, aan te rand. “Die situasie het vererger toe die lede van die gemeenskap ook die polisie en paramedici begin aanrand het wat bystand wou lewer.” Nog polisiebeamptes is na die toneel ontbied om die situasie te laat bedaar. Alle beseerde persone is na ŉ hospitaal geneem vir verdere behandeling. Die polisie stel ondersoek in, het Honnetsweng EMS bygevoeg.